(দিনাজপুর২৪.কম) সদ্য সমাপ্ত টি-টোয়েন্টি বিশ্বকাপের অবৈধ বোলিং অ্যাকশনের অভিযোগে নিষিদ্ধ পেসার তাসকিন আহমেদ ও স্পিনার আরফাত সানিকে ফেরাতে এখনই বোলিং পরীক্ষার জন্য পাঠানো হচ্ছে না বলে জানিয়েছেন বাংলাদেশ ক্রিকেট বোর্ডের (বিসিবি) মিডিয়া কমিটির প্রধান মো. জালাল ইউনুস। মঙ্গলবার দুপুরে বাংলাদেশ ক্রিকেট বোর্ডের নিজ কক্ষে নিষিদ্ধ দুই টাইগার ক্রিকেটারের বোলিং অ্যাকশনের পরীক্ষা সম্পর্কে সাংবাদিকদের কাছে তিনি একথা বলেন। তিনি আরও বলেন, ‘তাসকিনের সমস্যা আমার মনে হয় খুবই সামান্য। বল করেত গেলে ওর কনুই ১৫ ডিগ্রির একটু ওপরে বেঁকে যায়। ওটা নিয়ে কাজ হচ্ছে। মনে হয় কিছুদিনের মধ্যেই ঠিক হয়ে যাবে। আর আরাফাত সানির সমস্যা একটু বেশি থাকতে পারে। তাই ওকে নিয়ে বেশি কাজ করতে হবে। আমাদের সাপোর্ট স্টাফরা তাদের নিয়ে কাজ করছে। তবে আমরা চাচ্ছি এখনই বোলিং পরীক্ষার জন্য তাদের না পাঠাতে। তাদের নিয়ে যারা কাজ করছেন তারা যখন বলবেন যে সানি-তাসকিন পরীক্ষার জন্য প্রস্তুত তখনই তাদের পাঠাবো।’ -ডেস্ক